પાટીદાર વિસ્તારોમાં જઇને કાર્યકરોને લોકો સાથે વાતચીત કરીને રાજ્ય સરકારનું લોકો પ્રત્યેનું વલણ સ્પષ્ટ કરવાની જવાબદારી કાર્યકરોના માથે નાખવામાં આવી છે. કેન્દ્રીય પ્રધાન મનસુખ માંડવિયાને પાટીદાર વિસ્તારમાં ડેમેજ કંટ્રોલ કરવા માટે પાટીદારોના ગઢ ગણાતા સુરતમાં મોકલવામાં આવ્યા છે. તેઓ સૌરાષ્ટ્રમાં બે દિવસથી જુદા જુદા વિસ્તારોમાં ફરીને સૌરાષ્ટ્રના આગેવાનો સાથે બેઠક કરી રહ્યા છે. શહેરના પાટીદાર પ્રધાનો વલ્લભ કાકડિયા, ધારાસભ્યો બાબુ જમના પટેલ, સુરેશ પટેલ, આર. સી. પટેલ સહિતના નેતાઓ પણ કાર્યકર્તાઓને શહેરના પાટીદાર વિસ્તારોમાં જઇને પાટીદારોના પ્રશ્નો સિવાય જીએસટી સહિતના પ્રશ્નો, જીએસટીના કારણે લોકોની લાગણી અને આક્રોશ, તેની સામે સરકાર જીએસટીના પ્રશ્નો હલ કરવા પ્રયત્નશીલ હોવાનો બચાવ, નોટબંધી દેશના હિતમાં હોવાનું વગેરે બાબતે સમજાવટનું કામ કરવા ડેમેજ કંટ્રોલ કવાયત હાથ ધરી હોવાનું જાણવા મળે છે. ચૂંટણી ટાણે કાર્યકર્તાઓને આપવામાં આવેલા આ સ્પેશિયલ ટાસ્કને લઇ નારાજગી ફેલાઇ હોવાનું ચર્ચાઇ રહ્યું છે.